Papersnake/gushiwen huggingface dataset:
诗三百三首 其二六一
寒山（唐代）

我见转轮王，千子常围绕。十善化四天，庄严多七宝。

七宝镇随身，庄严甚妙好。一朝福报尽，犹若栖芦鸟。

还作牛领虫，六趣受业道。况复诸凡夫，无常岂长保。

生死如旋火，轮回似麻稻。不解早觉悟，为人枉虚老。
重送李逢原归苏州
梅尧臣（宋代）

吴客归从楚，霜华著马蹄。
倦童持弊橐，呼艇过寒溪。
索寞区中饭，依稀日午鸡。
张仪犹舌在，不必愧於妻。
点绛唇·醉泛吴松
张元干（宋代）

醉泛吴松，小舟谁怕东风大。

旧时经过。曾向垂虹卧。

月淡霜天，今夜空清坐。

还知么。满斟高和。只有君知我。
再用韵呈斯远
赵蕃（宋代）

与其纷纷评月旦，孰知黄妳寄疲倦。
夫君忽来语不休，政使风吹吹不断。
我归政泊水之南，君往适当溪北岸。
有时浩歌送激烈，却恨中流鹅鸭乱。
看君鹄举且鸿飞，而我孤奔仍鼠窜。
终焉岂有尺布缝，其价可值锦绣段。
和王元驹
杨万里（宋代）

向来淮海说三秦，脚蹈苏门最绝尘。
莫道江山歇英气，如今文物有斯人。
黄埃九陌谁知子，青竹千年独问津。
未得相看已相识，只惭空叹蜀庄珍。
九日游菖蒲涧
黎民表（明代）

五岭仙灵宅，霞踪昔此留。青骡迷碧海，玉舄下丹丘。

绝壑纷瑶迷，飞泉带藻旒。探杯犹粤井，拾翠有灵洲。

脩褉遗前事，簪萸偶胜流。莓苔几蜡屐，身世一虚舟。

花没刘王坞，钟寒赵尉楼。颓龄须大药，暇日恣冥搜。

结桂成延伫，班荆共倡酬。阜乡知不远，云外更相求。
归括苍如山堂挈家出宅
姜特立（宋代）

且唱还乡曲，初非衣锦衣。
不须华表望，丁令此时归。
题万卷书屋图示鉴儿
唐仲冕（清代）

家无负郭田，架有悬签轴。不惜罄俸钱，渐已充床屋。

先世颇有藏，贪嗜苦未足。薄宦包山庭，快意屠门肉。

且喜百城拥，何妨高阁束。所愿子孙传，汝辈岂能读。

余日诵千言，老大徒秉烛。汝不及百言，少小已刻鹄。

㞚㞏虽云多，淹洽竟谁属。况彼饶记珠，或乃讥书簏。

近时尚考订，栉比致豪秃。达者工词章，华赡夸锦簇。

数事非所能，我言维可服。从来万卷通，不如一经熟。

穷经务远大，掩卷思往复。《禹贡》治河渠，《春秋》断疑狱。

如此荣稽古，不然诮拘曲。汝方补诸生，妄自期令仆。

出身重廉能，居家先孝睦。能收已放心，自拓无穷目。

求之贵有恒，戒之在欲速。读书善提纲，藏书真式谷。

吾年且衰矣，终日勤案牍。汝能任诒谋，吾当返耕牧。
题颜宗湖山平远图卷
黄时俊（明代）

隐约沙明宿雾开，依稀树断白云隈。水边人自陇头出，天际帆从山外来。
还丹复命篇 其十九
薛道光（宋代）

虎髓龙精气象全，依法修来火候煎。直待阴消成至宝，便知平地隐神仙。
乌目山五题·净居院
李堪（宋代）

入门松桂深，清气生人心。
霞影迷窗绮，花光照地金。
微风起层阁，初月升高林。
终夜魂自健，满堂钟磬音。
奉和幸礼部尚书窦希玠宅应制（一作陪幸五王宅）
刘宪（唐代）

北斗枢机任，西京肺腑亲。畴昔王门下，今兹御幸辰。

恩光山水王，圣作管弦新。绕坐熏红药，当轩暗绿筠。

摘荷才早夏，听鸟尚馀春。行漏今徒晚，风烟起观津。
次韵前人郡斋秋暑
赵抃（宋代）

老为乡郡止偷安，自愧仙踪未易攀。八面松阴笼古寺，三秋桂子下灵山。

良朋寄意诗篇里，高会追陪梦寐间。却忆会稽清旷处，樵风朝暮若邪弯。
春晚感事
陆游（宋代）

寒食梁州十万家，秋千蹴鞠尚豪华。
犊车轣辘归城晚，争碾平芜入乱花。
读水云丙子集
聂守真（宋代）

一夕缁尘蔽海东，潮头无力障西风。
汗沾铁马唐陵在，泪洒铜西汉祚终。
昨日又闻金盌出，他年谁信瓦棺空。
中郎未抵支郎惨，地老天荒恨莫穷。
苦雨无聊偶忆随园秦淮风景为诗二章分寄家兄存斋陆甥豫庭 其一
袁树（清代）

梅雨声中想六朝，随园形胜郁苕峣。琴弹一曲云生榻，水发双溪响过桥。

熟鸟不惊棋子落，新诗能读女儿娇。风光我又经年别，愁说江南归路遥。
立春
曾几（宋代）

十载东都客，春盘种种春。
翠看疏甲小，黄爱韭苗新。
流落成吾老，萧疏对此辰。
睦邻如有使，传语大梁人。
颂古十六首
释明辩（宋代）

张果老踏破葫芦，吕洞宾失却宝剑。
两个撒手相逢，囊箧更无一线。
何仙姑铁笛横吹，解道长江静如练。
感事
陆游（宋代）

今古成何事？兴亡迹已陈。
干时无上策，避世且全真。
就日思明主，看云忆老亲。
到头垂白早，径醉曲生春。
乐城白鹤寺
沈佺期（唐代）

碧海开龙藏，青云起雁堂。潮声迎法鼓，雨气湿天香。

树接前山暗，溪承瀑水凉。无言谪居远，清净得空王。
李莼客同年用山谷以双井茶寄子瞻诗韵叠寄三首依韵奉答 其一
赵铭（清代）

我乡诗老数朱李，梅里并时徵鹤书。看君用意直相仿，光焰欲鹤明堂珠。

春明雅集洵可图，渔蓑宫锦恣所如。何必挂帆始言隐，身在魏阙心江湖。
吊达奚司空次苏应机原韵 其二
陈仕俊（明代）

海国东南自一涯，故乡何处梦中赊。祇应肠断无归路，却有游魂得到家。

仙骨已看成槁木，世缘真信是空花。惟馀手植波罗树，叶叶风吹自怨嗟。
清明与诸从及何龙友晚泊
李孙宸（明代）

扁舟逢节序，晚泊席频移。渐觉乡园远，犹怜亲旧随。

物情轻小草，吾意恋连枝。后夜相望处，云山总梦思。
送人之京口
周弼（宋代）

竞携书剑去纷纷，谁解登临对日曛。
北道荆夔一江下，南朝徐兖二州分。
高楼角晓鸣秋雨，远戍烽寒起暮云。
莫把寻常望瓜步，恐惊边雁不堪问。
雨中花·急急蛩音
长筌子（金朝）

急急蛩音，似箭暗催，人物烟草茫茫。塞鸿悲秋晚，败叶飘黄。万茫关山牢落，一天风雨凄凉。这萧闲活计，向谁分诉，表我衷肠。霜零露冷，菊瘦梧凋，又近重阳。信道壶中光景，云水家乡。金殿玉楼庭院，锦溪花坞池塘。世间虚幻，薄名浮利，都寄黄粱。
骊山温泉
任端书（清代）

今古骊山路，仍流礜石汤。溶溶轻泛玉，冉冉细含香。

春色华清老，閒愁白日长。莲花空绕砌，不见浴鸳鸯。
环翠台
陆九渊（宋代）

直从平地矗崔嵬，南向群山斗次来。
尽此半春留客醉，莫愁一次不花开。
水从绿野前头绕，竹向芳菲缺处栽。
目前断鸿天外去，问他更是几时回。
听平戎操
欧阳修（宋代）

西戎负固稽天诛，勇夫战死智士谟。
上人知白何为者，年少力壮逃浮屠。
自言平戎有古操，抱琴欲进为我娱。
我材不足置廊庙，力弱又不堪戈殳。
遭时有事独无用，偷安饱食与汝俱。
尔知平戎竞何事，自古无不由吾儒。
周宣六月伐猃狁，汉武五道征匈奴。
方叔召虎乃真将，卫青去病诚区区。
建功立业当盛日，後世称咏於诗书。
平生又欲慕贾谊，长缨直请系单于。
当衢理检四面启，有策不献空踟蹰。
◇君为我奏此曲，听之空使壮士吁。
推琴置酒恍若失，谁谓子琴能起予。
和靖墓
谢翱（宋代）

山中处士白麻履，死后无书献天子。青童玄鹤昼上天，夜下玉天葬湖水。

湖堤四合葑如发，芳树玲珑倚春雪。百年凤舞云雾空，玉椀人间出句越。

宫岚塔雨恍如失，飞网绕湖冠聚鹬。琳宇焚芝秋寂历，斗下无人祠太乙。
送吴使君
李新（宋代）

西南世家无十族，吴范生儿长食肉。
虎头犀骨初长成，闭门教草三千牍。
传来旧物凌云笔，楷字君王无第一。
墨池染尽俱拙人，柿叶学成几失实。
闻道甘棠阴已密，相共政声同一律。
玉壶盈尺不消冰，清峻照人常惨栗。
归侍安车辐巾叟，石建板舆怜白首。
二年赢得倚栏干，醉看红梅霜雪后。
草玄故人偏嗜酒，试拚黄金追百斗。
芋魁桤木的然成，丙穴郫筒依旧不。
行舟牵挽由来有，十倍青衿折杨柳。
未容学舍鞠园蔬，岁月用陶燕许手。
驽骖无取休推毂，二十四蹄肥苜蓿。
近时牙颊惜春风，吾曹易效穷途哭。
赠龚养正二首
陈造（宋代）

百骸缀联等非实，调虞小愆诸病入。
忘三彭仇念昔闻，作五禽工瞢此术。
吾身甚羸心甚安，妻孥已捐今昔观。
平生学力外生死，砭剂求工聊复尔。
酴醾
韩维（宋代）

平生为爱此香浓，仰面常迎落架风。每至春归有遗恨，典刑犹在酒杯中。
阅《湘绮楼诗集》三绝 其二
黄锡朋（清代）

早时歌曲动皇都，曾咏圆明涕泪俱。此日江亭拼一醉，未堪回首盼苍梧。
和酬孙少述
曾巩（宋代）

自信箪瓢乐，宁羞猿鹤惊。
论高知峻节，交淡见纯诚。
自昔心无间，相逢眼更明。
何当荐有道，坐想软输迎。
梧桐园（故吴宫吴王夫差园，一名琴川。古语
王宾（宋代）

七月交秋未变秋，轻轻一叶下枝头。
君王不在当时悟，直到凋残后始愁。
千四一侄见赠筇竹杖以诗谢之
李吕（宋代）

常瞻南极画图中，寿相偏宜九节筇。
珍重阿戎来寄我，惭无林下老仙风。
元日怀陈道人并忆焦山旧游二首 其一
周孚（宋代）

故人应白发，今我尚华颠。旧约鸥能记，新诗雁不传。

功名画地饼，岁月下江船。回首题诗处，凄凉已去年。
闲雁
邓云霄（明代）

沉吟不语向秋云，仰面晴空数雁群。忽尔叩门来衲子，朗然闲雁至宵分。

橘中未辨谁赢局，蜗角曾闻已覆军。自觉豪华如梦里，不须金偈更排棼。
行香子·净扫尘埃
佚名（宋代）

净扫尘埃。惜取苍苔。任门前、红叶铺阶。也堪图画，还也奇哉。有数株松，数竿竹，数枝梅。花木栽培。取次教开。明朝事、天自安排。知他富贵几时来，我且优游，且随分，且宽怀。
茉莉花 其一
郑域（宋代）

风韵传天竺，随经入汉京。香飘山麝馥，露染雪衣轻。
何古林别后有怀用前韵
湛若水（明代）

犹疑颜色在，晓月照松关。浩叹草黄落，王孙游未还。
月夜忆梅花
施枢（宋代）

夜深寒月照窗纱，忽忆林逋处士家。
鸥鹭正眠烟树冷，不知谁可伴梅花。
桐影涧流
韩淲（宋代）

篱落梧桐月，情人语夜深。露华垂近叶，烟翳失前林。

茶果随宜设，琴尊不用寻。山虚鸣络纬，幽涧亦流音。
颂古二十一首
释心月（宋代）

不坏身正是，正是不坏身。
适来曲多少，扭得鼻头辛。
莫春感怀 其二
张仲深（元代）

半天星月碧云流，满眼东风独倚楼。灯火西邻人语夜，江城二月客维舟。

春深草色愁如海，寒澹花枝麦未秋。多谢风光共料理，黑头勋业镜中羞。
寄公择兼问讯季益二首
赵蕃（宋代）

忆昨分携地，阴风送酒杯。
深嗟九日菊，未说一枝梅。
我友多贫士，夫君况茂才。
行藏苟无愧，流落未须哀。
偈颂四十二首 其十八
释祖先（宋代）

今朝五月端午节，千妖百怪尽消灭。艾虎桃符相耳语，摇头不肯向人说。

无端被者主杖子，对众一时俱漏泄。
次韵芝田上人子虚二首
方回（元代）

为问葛藤禅律论，口箝舌结更无言。
何如了办眼前事，且说诗家不二门。
茔禅师房观山海图
李白（唐代）

真僧闭精宇，灭迹含达观。列嶂图云山，攒峰入霄汉。

丹崖森在目，清昼疑卷幔。蓬壶来轩窗，瀛海入几案。

烟涛争喷薄，岛屿相凌乱。征帆飘空中，瀑水洒天半。

峥嵘若可陟，想像徒盈叹。杳与真心冥，遂谐静者玩。

如登赤城里，揭步沧洲畔。即事能娱人，从兹得消散。
送僧无等游华亭
戴表元（宋代）

华亭是我曾游处，记忆端然不作疏。
地带三吴犹壮丽，人经二陆自诗书。
轻身羡尔能随鹤，薄味从来不为鱼。
未卜西游时远近，道成相问定何知。
论语绝句一百首
张九成（宋代）

仁智从来不可分，动中机向静中存。
自然形体难增损，不要犹添斧凿痕。
挽梦锡机宜寺簿
张元干（宋代）

零落梁溪客，何堪郑子悲。
闭门专学易，拥鼻爱哦诗。
臭味方投合，行藏罕遇知。
他年乡饮酒，扬觯相威仪。
三月
郑獬（宋代）

三月江南梅子青，春游已过画船横。
酒怀索寞人初倦，已喜金杯弄水声。
颂古八首
释道印（宋代）

握不成团拨不开，德云几度下崔嵬。
有时行到海南岸，密密还从旧路回。
妇女之孝二十首·卢元礼妻
林同（宋代）

贞孝谥已美，何堪复女宗。
一朝下明诏，千载被流风。
石浪庵山楼社集得处字
华沅（元代）

悬岩象波涛，结构楼轩翥。浪头突起绿摇天，不见风帆落何处。

枕石生日月，排浪分昏曙。中有吟瓢挂树梢，一任落花随水去。
草石寺
孔武仲（宋代）

高士去已久，余踪犹可知。
竹阴侵晏坐，山影在平池。
尘蚀参军墨，苔侵相国碑。
漫寻潇洒趣，俯仰惬心期。
舟行即事七首 其七
朱淑真（宋代）

岁节将残恼闷怀，庭闱献寿阻传杯。此愁此恨人谁见，镇日柔肠自九回。
送寿老往云间行化
范成大（宋代）

天平船子过华亭，舍卫城中次第行。
留取钵盂归院洗，东岩新出一泉清。
留春令（淮南道中）
高观国（宋代）

断霞低映，小桥流水，一川平远。柳影人家起炊烟，仿佛似、江南柳。

马上东风吹醉面。问此情谁管。花里清歌酒边情，问何日、重相见。
感王将军柘枝妓殁
张祜（唐代）

寂寞春风旧柘枝，舞人休唱曲休吹。鸳鸯钿带抛何处，

孔雀罗休付阿谁。画鼓不闻招节拍，锦靴空想挫腰肢。

今来座上偏惆怅，曾是堂前教彻时。
咏怀七首 其五
岳岱（明代）

我昔游燕冀，道逢边戍子。问子何方来，言从北海涘。

阴山雪迷何，冰澌生马尾。虏骑纵复横，夹阵石与矢。

主师多谋猷，帐下尽猛士。封侯在偶然，转战何当已。

军中多约束，浩荡返乡里。
蝶恋花 其八
陈维崧（清代）

五月荆南秧早莳。黄纸飞来，温语从天至。见说东南民力敝，秋租减半明年事。

比屋欢腾还雪涕。只恐来年，还似常年例。我语村农休过计，官家自古言无戏。
观盐井二首
袁说友（宋代）

私井公盐日夜煎，力劳功寡废民田。
不如大噫驱东海，卷取洪波向蜀川。
与季宏子植同过信中饮薜荔亭下夜分乃散别后奉怀遂成长韵
吕本中（宋代）

残花无言卧风雨，小亭寂寞延初暑。范侯置酒呼我来，共坐阶前洗尘土。

坐间问有李与韩，文字峥嵘各奇古。起卧逡巡失杯杓，笑语澜翻杂歌舞。

满城车马閧侵淫，谁解墙阴着樽俎。薜荔扶疏出枝叶，老气横空君一吐。

人生此会不可常，昔者各在天一方。簿书相急如探汤，好风吹我来君旁。

莺啼燕乳各自忙，明日酒醒空断肠。
刘壮舆是是堂歌：
张耒（宋代）

读堂中之书兮，以致子之眠。
饮堂中之酒兮，以休子之言。
是非杂然于子之耳兮，付庭中之叹蚓，
与夫木上之鸣蝉。庶几养生而保和兮，
穷子之年。
颂古五十三首
释文礼（宋代）

未曾撞入摩耶腹，两手知他甚处安。
右胁出来魔境现，只堪惆怅不堪看。
中秋对月
李频（唐代）

秋分一夜停，阴魄最晶荧。好是生沧海，徐看历杳冥。

层空疑洗色，万怪想潜形。他夕无相类，晨鸡不可听。
题峻极下院列岫亭诗
李廌（宋代）

早讶年年狂士来，每来亭上独徘徊。
山应又喜添知己，去後山容似死灰。
留石堂诗为严太守赋
黎邦瑊（明代）

蜚英甲第冠中朝，仙署声华动赤霄。万里旌麾临上郡，三城人士景高标。

西京治行今重睹，南海珍奇无所取。群石飞来五马堂，云根列作中流柱。

千秋劲节恰同坚，一片贞心好并悬。白雪调高诚确矣，朱弦韵远总铿然。

依稀九曜难分色，仿佛三山如可即。鼎力还应鞭巨灵，请看重补天西北。
偈颂一百零一首
释慧性（宋代）

元宵正月半，是处金莲现。
贫看灯明佛，蹉过新罗箭。
闪电光中，聊通一线。
挽徐吏部二首
刘克庄（宋代）

仰钻无篚实，平进少梯媒。一鹤竟归去，万牛难挽回。

空驰驿使召，不见省郎来。欲挂原头剑，徐君安在哉。
伤杨弘贞
白居易（唐代）

颜子昔短命，仲尼惜其贤。杨生亦好学，不幸复徒然。

谁识天地意，独与龟鹤年。
长兴馆绝句
王珪（宋代）

风霜守冢不知年，犬类那思母爱偏。
却谢汉恩颁五饵，载讼梳洗向山前。
送成毖宇院长赴官留都
倪元璐（明代）

是处纱笼护远征，薇光正照石头城。知登李白楼能醉，去扣昭明瓮有声。

讲席一时虚次仲，台阶千里隔然明。到须急揽钟山翠，恐有沙堤人送行。
木犀 其二
方一夔（宋代）

苍苍珠树俯寒流，析木津头戏拍浮。褐凤抟风朝紫极，砚蟾滴露写清秋。

返魂香倩罗裳贮，碍月枝凭玉斧锼。夜景未阑清入骨，萧萧鳞甲卧痴虬。
改德士颂五首 其三
饶节（宋代）

德士旧尝称进士，黄冠初不异儒冠。种种是名名是假，世人谁不被名谩。
笪桥有百岁老人为予指海岸先生正命处
全祖望（清代）

倔强仪曹一散郎，不随崩角拜名王。南天半壁凭孤掌，西竺三名共耿光。

先世渊源馀旧墨，吾乡俎豆志甘棠。金刚西目应长在，钟阜神灵助激昂。
同聂琅圃茂才登粤秀山山响楼步壁间宾谷方伯原韵
刘敦元（清代）

南交镇层巘，杰阁倚云开。海日半山雨，松风一壑雷。

新收平寇略，谁识济川才。横浦楼船下，荒林旧筑台。
寄郑谷郎中
齐己（唐代）

诗心何以传，所证自同禅。觅句如探虎，逢知似得仙。

神清太古在，字好雅风全。曾沐星郎许，终惭是斐然。
喜雨用知宗韵呈陈丞相
李洪（宋代）

旱意初忧病圃场，霈然甘泽起羸尪。
穹苍既格由孚信，德教从来本抑强。
再熟言观竞藨衮，千仓千见咏丰穰。
帝虚左揆思良弼，霖雨重期泽万方。
颂古十六首
释道宁（宋代）

春去复春来，桃花依旧开。
东风浩浩曾无间，刚地灵云道不猜。
回心院·爇[1]熏炉
萧观音（宋代）

爇[1]熏炉，能将孤闷苏。
若道妾身多秽贱，
自沾御香香彻肤。
爇熏炉，待君娱。
和章诚叔谢画梅简即话别二首 其一
曹家达（清代）

泼墨晴窗画折枝，翛然不改岁寒姿。于今消歇和羹事，回溯频年有所思。
读白乐天诗
方一夔（宋代）

渊明避俗士，出语未必俗。冲口吐奇伟，往往写心腹。

外韬中劲吐，芒刃不堪触。如渠不弦琴，非丝亦非木。

乐天后此翁，逸驾追奔躅。未知沟中断，孰与朱与绿。

吾观外国风，雅丽岂不足。自从受绳削，稗语弃不录。

嗟彼千载人，何但诗可续。谁能学柳下，不受嫠也宿。
清波引·江涛如许
张炎（宋代）

江涛如许。更一夜听风听雨。短篷容与。盘礴那堪数。弭节澄江树。不为莼鲈归去。怕教冷落芦花，谁招得旧鸥鹭。寒汀古溆。尽日无人唤渡。此中清楚。寄情在谭麈。难觅真闲处。肯被水云留住。泠然棹入川流，去天尺五。
少将
李商隐（唐代）

族亚齐安陆，风高汉武威。烟波别墅醉，花月后门归。

青海闻传箭，天山报合围。一朝携剑起，上马即如飞。
饭后登东山
陆游（宋代）

饭已茶未成，褰裳步山径。虽云筋力衰，拄杖犹济胜。

天高楼塔丽，霜落沟港净。岂惟野实丹，已觉林笋迸。

井桐亦强项，叶脱枝愈劲。啼鸟久不去，将无助幽兴。

盘纡穿翠谷，攲仄下危磴。所嗟无客来，谁与持麈柄。
赠权师
谢逸（宋代）

权师纯孝人，精诚动坤轴。庐墓冽寒泉，色照师眼绿。

守此不动心，种彼无瑕玉。湛净涵一德，清凉压三伏。

漱齿回馀甘，烹茶发新馥。浣衣颒面馀，灌溉蔬畦足。

他年功用成，虹气森岩谷。何时怀璧来，不必藏韫椟。

摩挲坏衲中，出示老尊宿。
次韵高子勉十首
黄庭坚（宋代）

荆渚楼中赋，南阳垅底吟。
谁言小隐处，频屈故人临。
经笥茌窥底，词源幸汲深。
思君眠竹屋，雪月冰寒衾。
望谢家青山太白墓二首 其一
杨万里（宋代）

阿朓青山自一村，州民岁岁与招魂。六朝陵墓今安在，只有诗仙月下坟。
辋川集·华子冈
王维（唐代）

飞鸟去不穷，连山复秋色。上下华子冈，惆怅情何极。
枫桥
郭附（宋代）

师子山云漠漠，越来溪水悠悠。钟到客船未晓，月和渔火俱愁。

咫尺横塘古塔，连绵芳草长洲。一老翛然自在，时时来系扁舟。
送萧子中
牟巘（宋代）

诚斋手摘千岩稿，诗律清森近代无。仍世科名香未歇，诸孙文采蔚相扶。

横经为喜皋比稳，觅句何妨鹤骨癯。会见萧生起东海，几年志抱一时摅。
郭泰
汪元慎（清代）

共疑巢许是前身，虚度膺门二十春。岂意遗贤在林薮，惜无知己脱风尘。

撰碑纵托登龙伴，放效从他折角巾。最笑近来黄叔度，藏头不复见时人。
送李邕（一作送李安邑）
李峤（唐代）

落日荒郊外，风景正凄凄。离人席上起，征马路傍嘶。

别酒倾壶赠，行书掩泪题。殷勤御沟水，从此各东西。
上杭州杜中丞
方干（唐代）

昔用雄才登上第，今将重德合明君。
苦心多为安民术，援笔皆明出世文。
寒角细吹孤峤月，秋涛横卷半江云。
掠天逸势应非久，一鹗那栖众鸟群。
黯淡
赵汝鐩（宋代）

黯淡四山暮，凄凉千里秋。
功名常叹老，衰病岂禁愁。
孤雁影谁伴，乱蛩吟不休。
一身天外客，云尽是乡州。
和姚正字用赵信庵韵题召星馆
刘黻（宋代）

朔风吹客上江西，历遍山厓与石溪。
野鸟不知言有祸，晚窗犹自向人啼。
杂怨
张籍（唐代）

切切重切切，秋风桂枝折。人当少年嫁，我当少年别。

念君非征行，年年长远途。妾身甘独殁，高堂有舅姑。

山川岂遥远，行人自不返。
摸鱼儿·古城阴
赵以夫（宋代）

古城阴、一川新浸，天然尘外幽绝。谁家幻出千机锦，疑是蕊仙云织。环燕席。便纵有万花，此际无颜色。清风两腋。炯玉树森前，碧筒满注，共作醉乡客。

长堤路，还忆西湖景物。游船曾点空碧。当时总负凌云气，俯仰顿成今昔。愁易极。更对景销凝，怅望天西北。归来日夕。但展转无眠，风棂水馆，冷浸五更月。
咏史下·荀彧
陈普（宋代）

乱离拣得一枝栖，得路争知却是迷。
曹操若逢诸葛亮，暮年当作汉征西。
醉歌行赠别吴明卿记与明卿别二十五年矣舟行二千里而访我作十日平原饮于其别也情见乎辞
王世贞（明代）

君如吕安忆中散，二千里外轻一面。我如廧女待成季，二十五年如过电。

无论心腑利断金，各讶头颅白于霰。爱弟频倾澹圃尊，三儿递设弇山宴。

河豚虽老乳尚新，石首非时玉初剸。鹅津水酿鸭头碧，虎丘荈压龙芽贱。

为君鼓腹受杯斝，为君破戒呼笔研。更有牛耳持赠君，灰心不作城濮战。

栏边木药丛几团，溪角桃花委千片。即令醉死亦不辞，人间此人宁再见。
水调歌头 和平湖
赵磻老（宋代）

梅仙了无讼，拄笏看西山。山涵秋晓，水光磨荡有无间。

自是灵襟空洞，更望风云吞吐，浩渺白鸥闲。高诵远游赋，独立桂香阑。

谩常谈，如观水，要观澜。物情长在，人生何用苦求难。

随我一觞一咏，任彼非元非白，唯放酒杯宽。富贵傥来事，天道管知还。
减字木兰花·偶检丛纸中
龚自珍（清代）

偶检丛纸中，得花瓣一包，纸背细书辛幼安“更能消几番风雨”一阕，乃是京师悯忠寺海棠花，戊辰暮春所戏为也，泫然得句。

人天无据，被侬留得香魂住。如梦如烟，枝上花开又十年！
十年千里，风痕雨点斓斑里。莫怪怜他，身世依然是落花。
循梅道中遣人如江南走笔寄诸季十首 其三
李纲（宋代）

人传吴会破，虏向福山归。松梓定安稳，池台今是非。

伤心怀故老，流泪落征衣。目断沧波上，龙舟翠盖飞。
玉堂种竹六韵
吴融（唐代）

当砌植檀栾，浓阴五月寒。引风穿玉牖，摇露滴金盘。

有韵和宫穿，无香杂畹兰。地疑云锁易，日近雪封难。

静称围棋会，闲宜阁笔看。他年终结实，不羡树栖鸾。
久旱得雨忧民之怀顿释赋一诗志喜
韩雍（明代）

亢阳且久田将芜，三农老稚皆号呼。帝德广运化工妙，天瓢一洒雨泽敷。

岂但炎蒸已尽濯，坐令枯槁能还苏。安得九州总若此，苍生有望饥寒无。
閒居六咏·昼閒
岳珂（宋代）

用关无用地，才与不才间。
万法因心起，几人如我閒。
床头看黄卷，屋外尽青山。
隐几逌然笑，何人战触蛮。
临江仙·樱桃结子春归尽
刘袤（宋代）

樱桃结子春归尽，蝶翻金粉双飞。子规啼月小楼西。玉钩罗幕，惆怅卷金泥。门巷寂寥人去後，望残烟草低迷。何时重听玉骢嘶。扑帘飞絮，依约梦回时。
帝京篇十首
李世民（唐代）

秦川雄帝宅，函谷壮皇居。绮殿千寻起，离宫百雉馀。

连薨遥接汉，飞观迥凌虚。云日隐层阙，风烟出绮疏。

岩廊罢机务，崇文聊驻辇。玉匣启龙图，金绳披凤篆。

韦编断仍续，缥帙舒还卷。对此乃淹留，欹案观坟典。

移步出词林，停舆欣武宴。雕弓写明月，骏马疑流电。

惊雁落虚弦，啼猿悲急箭。阅赏诚多美，于兹乃忘倦。

鸣笳临乐馆，眺听欢芳节。急管韵朱弦，清歌凝白雪。

彩凤肃来仪，玄鹤纷成列。去兹郑卫声，雅音方可悦。

芳辰追逸趣，禁苑信多奇。桥形通汉上，峰势接云危。

烟霞交隐映，花鸟自参差。何如肆辙迹，万里赏瑶池。

飞盖去芳园，兰桡游翠渚。萍间日彩乱，荷处香风举。

桂楫满中川，弦歌振长屿。岂必汾河曲，方为欢宴所。

落日双阙昏，回舆九重暮。长烟散初碧，皎月澄轻素。

搴幌玩琴书，开轩引云雾。斜汉耿层阁，清风摇玉树。

欢乐难再逢，芳辰良可惜。玉酒泛云罍，兰殽陈绮席。

千钟合尧禹，百兽谐金石。得志重寸阴，忘怀轻尺璧。

建章欢赏夕，二八尽妖妍。罗绮昭阳殿，芬芳玳瑁筵。

佩移星正动，扇掩月初圆。无劳上悬圃，即此对神仙。

以兹游观极，悠然独长想。披卷览前踪，抚躬寻既往。

望古茅茨约，瞻今兰殿广。人道恶高危，虚心戒盈荡。

奉天竭诚敬，临民思惠养。纳善察忠谏，明科慎刑赏。

六五诚难继，四三非易仰。广待淳化敷，方嗣云亭响。
秋怀
连文凤（宋代）

娟娟谁家女，轧轧弄机杼。
买丝织未成，催租立当户。
下机愁向人，顦顇不敢语。
泣涕走深山，深山更风雨。
章华台 其二
李纲（宋代）

章华夜饮晓从糜，翠被天寒雨雪霏。马足车尘竟何往，空令子革诵招祈。
【双调】夜行船_天地之间人
马致远（元代）

天地之间人寄居，来生去死嗟吁。就里荣枯，暗中贫富，人力不能除取。
【乔牌儿】自然天付与，强得来也不坚固。有人参透其中趣，何须巧对付？
【锦上花】富贵无骄，贫穷何辱。贫不忧愁，富莫贪图。富依公，天能祐护。贫富人生，各人命福。富呵亨富来，贫呵乐贫去。就里无钱，尚良欢娱。袖有黄金，到有嗟吁。一日勾来，如何做做主。
【江儿水】人生百年如过驹，暗里流年度。似晓露红莲香，落日夕阳暮，没可里使心干受苦。
【碧玉箫】春满皇都，快兴到金壶。凉意人郊墟，何可忆鲈鱼，量有无，好光阴不可辜。携着良友生，觅着闲游处。四景又俱，羡甚功劳部。
【离亭宴带歇指煞】公卿自有公卿禄，儿孙自有儿孙福。神心自语，恁麒麟阁上图。凤凰池中立，不如俺鹦鹉州边住。黄纸上名，不如俺软瓯中物，谁知野夫。列翠围四屏山，引寨练一溪水，盖蜗舍三椽屋。我头低气不低，身屈心难屈，一任教风云卷舒。饭饱一身安，心间万事足。
八月初六日拜分校之命入闱用王衷白先生韵 其一
张曾敞（清代）

朝传丹綍五云深，销院重教荷橐临。不让采风分簜简，自矜修月入骞林。

三厅星聚奎文丽，七载飙驰往迹沈。惟有素怀清白在，玉壶一片是冰心。
读文丞相传
甘瑾（明代）

万里胡天泣楚冠，南云归计路漫漫。
尚图一旅兴王易，不念孤儿立国难。
楼橹海门西日暗，剑歌江介朔风寒。
九原负痛遗编在，朔雪残灯掩泪看。
有怀十首
刘子翚（宋代）

山空坠石咽寒溪，雨湿浮云晚更低。
不见萧屯刘处士，年年清梦绕瓜畦。
莫子执挽词
楼钥（宋代）

乐有父兄贤，谈经绛帐前。
桂林孤素志，芹泮老遗编。
小阮情何切，童乌业未传。
槔閒最崇笃，口口话齐年。
慈氏阁
乐雷发（宋代）

峥嵘梵阁碍银潢，且对畦衣问马王。
落日断云云楚粤，缺钟坏像杂梁唐。
英豪已往雄图歇，栋宇犹存古意荒。
惆怅石湖题柱在，倚栏无句独凄凉。
题明伦堂
刘宰（宋代）

六树庭前过屋山，一枝仙桂许高攀。
风云有幸逢千载，里社应先庛万间。
浪淘沙
蔡琬（清代）

西阁旧帷空。惆怅音容。拈花看竹与谁同。记得鸾钗斜插鬓，翠袖香浓。
短梦更朦胧。肠断东风。清明寒食过匆匆。一缕香魂招不得，满砌残红。
贺盛剑崖明府朝觐回任
湛若水（明代）

赤子含哺不自觉，暂离父母始知恩。凤台日照春风面，草木重沾雨露新。
骢马
王申礼（隋代）

善马金羁饰，蹑影复凌空。影入长城水，声随胡地风。

鞚敛青门外，珂喧紫陌中。行行苦不倦，唯当御史骢。
络纬
谢薖（宋代）

聒人长向井边啼，在宇丁宁戒授衣。织素尽输官事了，秋来工女正投机。
武冈驿
彭汝砺（宋代）

破屋山间驿，穷阎溪上村。云山能近郭，池水故当门。

气象生诗笔，波澜动酒樽。夜长归梦远，凭尔与招魂。
次韵酬道州同官雪中召饮
华镇（宋代）

千林腊雪缀玫瑰，为送丰年好信来。有客倚楼吹玉笛，何人立信傍银台。

书斋喜白临窗纸，妆阁惊藏照脸梅。清景可怜佳句重，为君随分把金杯。
上广文
朱熹（宋代）

广文何事创楼居，收拾家藏理蠹馀。尚有简编充栋宇，拟陈车马大门闾。

移床客去邀明月，送酒人来递异书。纵使清贫无长物，犹胜四壁似相如。
再用恢大山韵三首
方回（元代）

往古岂可泥，群饮懲商顽。
我有漉酒巾，糟粕常斓斑。
其在易之需，云天未渠攀。
宴乐以俟时，鸡鸣当开关。
醉乡幸有路，可往不用不。
何能顾金钱，悠然颓玉山。
珍珠帘（琉璃帘）
周密（宋代）

宝阶斜转春宵永，云屏敞、雾卷东风新霁。光动万星寒，曳冷云垂地。暗省连昌游冶事，照炫转、荧煌珠翠。难比。是鲛人织就，冰绡渍泪。

独记梦入瑶台，正玲珑透月，琼钩十二。金缕逗浓香，接翠蓬云气。缟夜梨花生暖白，浸潋滟、一池春水。沈醉。归时人在，明河影里。
春江送别图送松江王尹 其一
徐贲（元代）

行李一琴一鹤，扁舟千水千山。空醉驿亭官酒，春风不解离颜。
娄庄晓行
郑梁（清代）

不知长夜不知冬，枣堡榆庄走兴浓。疲马单车十字路，青天明兴五更钟。

寒风自与严霜约，清气偏于瘦骨逢。今日京华肩准息，却嫌人事又环攻。
宫词 其一四六
花蕊夫人徐氏（唐代）

鹦鹉谁教转舌关，内人手里养来奸。语多更觉承恩泽，数对君王忆陇山。
长沙竹枝歌（十首）
李东阳（明代）

长沙少年无奈春，青衫白面不生尘。
劝君莫向湘潭住，江燕衔泥解涴人。
读离骚经
贯休（唐代）

湘江滨，湘江滨，兰红芷白波如银，终须一去呼湘君。

问湘神，云银君，不知何以交灵均。我恐湘江之鱼兮，

死后尽为人。曾食灵均之肉兮，个个为忠臣。

又想灵均之骨兮终不曲。千年波底色如玉，

谁能入水少取得，香沐函题贡上国。贡上国，

即全胜和璞悬璃，垂棘结绿。
题李国博东园
何异（宋代）

东园吟思玉蟾清，园客开门古意生。
冰砚云灯深洞宇，春花秋意旧宫城。
人藏密树寻声见，鹭下寒池照影惊。
三十分司泉石主，马蹄尘外得闻名。
塞下曲 其一
区大枢（明代）

玄漠风沙迥，防胡列汉兵。才乘光禄塞，复逼右贤营。

玉剑连星出，金笳带月鸣。谁怜万里外，辛苦为长城。
五伯
邵雍（宋代）

五伯之时正似冬，虽然三代莫同风。
当初管晏权轻重，父子君臣尚且宗。
夜窗书怀
陈著（宋代）

夜深万籁平，危坐弗闭户。
不著沈麝香。一空清似许。
竹凉露易沈，鲜鲜正亭午。
弹琴大小声，鬼语杂风雨。
琴罢复长吟，吟罢复起舞。
人生三万日，胡可弱不武。
越石勇著鞭，相如志题柱。
惟患不自立，彼于我非愈。
青萍已出匣，抚视气如虎。
生侯死庙食，可以噬而取。
安能久居此，镫花甘自苦。
病后二首 其一
周紫芝（宋代）

山有生前约，花留病后开。得闲如我少，扶步与谁来。

闭户深防客，哦诗稳送杯。夕阳如有意，催月与徘徊。
赠黄槐谷
赵必象（宋代）

上下乾坤乱失经，祸淫祸善事冥冥。
老天自是无分晓，更向痴人说五星。
浮丘八景 其七 挹袖轩
陈大猷（宋代）

高轩飞举兴多豪，学士仙风振雅骚。瑶岛拾来香满袖，相逢犹问旧宫袍。
送楚雄太守张禹则之官
夏敬渠（清代）

万里不为远，五马不为荣。男儿生即设弧矢，簪缨本是鸿毛轻。

去去勿复念，所念在苍生。苍生不尔弃，讵必为公卿。

远莫远于阶前一片土，荣莫荣于杜母与召父。惜此远兮慕此荣，为祥麟兮勿为虎。
游希夷观
李吕（宋代）

枫老丹成叶，芦轻雪作花。
晚风何处备，疏柳欲栖鸦。
绝壁生虚霭，晴天点片霞。
莫教残酒醒，客里易思家。
送真西山再镇温陵
刘克庄（宋代）

父老香花夹路催，朱幡那忍更徘徊。
弓张至此尤宜弛，珠去安知不复回。
海上有艘堪致粟，洛中无篚胜生财。
泉人毕竟修何福，消得西山两度来。
送故人归山
杜牧（唐代）

三清洞里无端别，又拂尘衣欲卧云。

看著挂冠迷处所，北山萝月在移文。
戏咏闲适
陆游（宋代）

钞书字细眼犹明，捣药声清疾渐平。
桐叶雨边寻断梦，菊花香渐散余酲。
人间荣辱知难到，纸上兴亡看亦轻。
惟恨暮年交旧少，满怀情话向谁倾？
失题
项安世（宋代）

梦回似觉前身误，蜕罢便寻芳草吟。
吟到夕阳人不恨，满怀风露本无心。
重阳日至峡道
张籍（唐代）

无限青山行已尽，回看忽觉远离家。

逢高欲饮重阳酒，山菊今朝未有花。
追和梅树君芦花原韵 其二
王柘（清代）

竹外桃花事已非，斜阳淡沱满苔矶。独临野水和秋语，碎剪凉苔作片飞。

枫叶霜乾同瑟瑟，藤萝月映最依依。江湖流落头俱白，不学杨花点客衣。
浙西送杜晦侍御入关
章碣（唐代）

紫诏征贤发帝聪，绣衣行处扑香风。鹗归秦树幽禽散，

星出吴天列舍空。捧日思驰仙掌外，朝宗势动海门中。

鞭鞘所拂三千里，多少诸侯合避骢。
小游仙诗九十八首 其七十二
曹唐（唐代）

树下星沉月欲高，前溪水影湿龙毛。洞天云冷玉花发，公子尽披双锦袍。
大安寺试院中寒食
王庭筠（金朝）

东风日日涨黄沙，供佛床头始见花。
寒食清明好时节，年年憔悴独离家。
再次寄肯堂韵五首
陈造（宋代）

梦思游览慰衰迟，起耐阴寒不自持。
捉笔把杯吾技痒，可堪袖手过花时。
同何元立蔡肩吾至东丁院汲泉煮茶二首 其一
陆游（宋代）

一州佳处尽裴回，惟有东丁院未来。身是江南老桑苧，诸君小住共茶杯。
长芦寺
姜仲谦（宋代）

长芦禅刹昔经过，十载重游素发多。南去宦情聊尔耳，西来师意竟如何。

千灯不绝开堂盛，一苇常存济世多。我久途穷仗佛力，剩书内叶弭风波。
胡季永挽词二首
杨万里（宋代）

澹庵潜圣学，未许外人传。
门里存衣钵，吟边可管弦。
浣花宗武辔，儋耳小坡舡。
绿鬓成黄壤，从今更问天。
梦游龙阙
张玉孃（元代）

香魂夜静赵龙苒，天风吹袂凌波袜。
鲛人愁织雪绡衣，飞琼笑间青草发。
肌澈冰霜玉树寒，步摇环佩玻璃滑。
一声梦觉晓莺啼，帘节半枕梨花月。
青玉案（送人赴黄冈令）
王千秋（宋代）

雪堂不远临皋路。怅仙伯、骑鲸去。燕麦桃花更几度。横桥虽在，种松无有，谁是关心处。

解鞍君到冬虽暮。传语无忘晒蓑句。起手栽花花定许。艺香披翠，灌红疏绿，趁取清明雨。
斗山接待
刘黻（宋代）

云水无南北，几人相往还。
井深应接海，石显为开山。
佛塔寒流上，渔帆夕照间。
保当脱尘鞅，分石伴僧閒。
南归 其一
李正民（宋代）

沦身绝域久睽孤，投老归来鬓发疏。不但高人能笑我，此生安敢食鲈鱼。
赠人
许景衡（宋代）

山阳隐君子，少有高世名。终身慕父母，事之如平生。

青衫老一命，儒宫谈六经。经行必造门，怀如遇公卿。

虚往而实返，授业多豪英。衣冠尘土闇，辩论江河倾。

吟哦千万篇，迥与六艺并。鲍谢寒蝉噪，郊岛苍蝇声。

先生兼众体，浑然独天成。
锦被堆
徐积（宋代）

春风萧索为谁张，日暖仍熏百和香。遮处好将罗作帐，衬来堪用玉为床。

风吹乱展文君宅，月下还铺宋玉墙。好向谢家池上种，绿波深夜盖鸳鸯。
碁山院
董渊（明代）

风际有云多世态，海中无底是人心。
可堪更问碁山话，一局闲争古到今。
古别离五首·回菴谯大卿
白玉蟾（宋代）

青青冬岭松，高出寒崔嵬。
忆昔可怜宵，声如滟澦堆。
冰霜矧肯摧，枝叶故条畅。
一夕乘风雷，龙化失群望。
宴琼林苑
史嵩之（宋代）

鸣跸高登秋暮天，西郊辇路直如弦。
梨园花覆千官醉，愈觉君恩湛湛然。
洞仙歌 集韬荒寓楼
沈皞日（清代）

榆钱柳线。渐啼莺游倦。喜得天涯酒徒健。独楼云乍起，浮白狂呼，心已醉，肯负斜阳一片。

眼前谁是客，芳草春江，还记春风满团扇。莫更问年时，醉里乾坤，玉缸冷、亭空人远。

指塔火、扬鞭踏花归，有十二红栏，绿灯歌遍。
思归
许浑（唐代）

叠嶂平芜外，依依识旧邦。气高诗易怨，愁极酒难降。

树暗支公院，山寒谢守窗。殷勤楼下水，几日到荆江。
偈三十五首
释祖珍（宋代）

我所得智慧，微妙最第一。
众生诸根钝，著乐痴所盲。
立春帖子 其六 太上皇后阁
周必大（宋代）

两宫勤俭妇承姑，铺翠销金举世无。茧馆新蚕家法在，民间应有裤兼襦。
北京八咏 其二 玉泉垂虹
王绂（明代）

树杪潺湲落翠微，分明一道玉虹垂。天潢低映广寒殿，地脉潜通太液池。

遥望直从云尽处，近听浑似雨来时。煮茶不让中泠水，陆羽多应未及知。
题三峰
冯时行（宋代）

古院无人僧作佛，碧潭有水鱼化龙。
当年矩诺小游戏，一石击碎成三峰。
月下笛 舟泊茱萸湾
杜文澜（清代）

流水荒湾，孤蓬又倚，旅魂凄断。红舷扣缓，玉钩芳思催变。

题糕人去欧盟冷，倩谁问、堤阴旧馆。叹孤城寂寞，琼箫歌罢，野笳惊换。

桥畔。秋声战。似小队弓刀，阵云零乱。团鸦噪晚，柳丝凋翠谁绾。

西风十里扬州路，听呜咽、寒潮弄远。怕青鬓、对吴钩，一夜霜华浸满。
创建魁星阁
何万选（宋代）

天开奎壁作灵神，杰构凌霄景运新。
乍向鱼洲排雁塔，更看虎阜跃龙津。
山林风俗如邹鲁，翰苑文章迈汉秦。
此后鳌头夸遂水，应知魁阁瑞光频。
七言再咏
石元规（宋代）

醉倒尚夸云液美，吟看尤觉羽毛轻。
松轩怅望情何限，竹槛留连兴愈清。
水草远含青翠色，野花仍吐细微英。
风来昼榻消残暑，雨过秋蝉送晚声。
仙境每看天路近，风骚不许世纷萦。
饶君先驾云间鹤，雇我还骑海上鲸。
白帝气刚群动肃，道人心正百魔惊。
共欣淡泊居林石，翻笑驱驰到市城。
溪上且同三笑乐，饮中要与八仙争。
莫言酒量全输我，会是诗名数石卿。
郑子诚挽诗 其一
林希逸（宋代）

执经师席下，于我是庚兄。袖手尘中老，灰心世上名。

杖藜行竟日，杯酒度平生。终始交情在，无人解索铭。
沁园春
黄人杰（宋代）

金虎鸣秋，玉龙嘶月，天气正凉。应梦熊时候，叶丹苔碧，栖鸾亭应，橘绿橙黄。

人在兰台公子上，更身寄风流屈宋卿。登赏处，记含情纾思，曾赋高唐。

春明旧家不远，算蝉嫣袭庆，都付仇香。况鹍弦初续，和生角徵，鹗书频下，名厕循良。

但得西风吹峡水，尽倒卷波澜添寿觞。功业事，有朱颜领略，未许称量。
寄题安福彭文昌春风楼二首
杨万里（宋代）

不到安成二十年，故人相忆两依然。
彭家楼上春风里，梦倚危栏俯百川。
次韵卢次夔直学投赠二首卢之父有师法方训长孙铸而次夔近绎子屈致教参孙发蒙 其二
许及之（宋代）

老眼青灯字字愁，犹能宅胜复栖幽。要追野叟田夫辈，愿作渔乡橘里侯。

蚤取科名辞举业，来陪散吏入诗流。小孙勤苦童蒙训，未解知名杜若洲。
题杲堂内稿后时其仲孙世法方拟开雕
全祖望（清代）

碧血恨犹旧，苍宫怨未荒。百年埋井渫，此日朗星芒。

轶事徵山海，廋词托汉唐。重泉应一笑，魂魄庆重光。
和陶渊明归田园居六诗
陈造（宋代）

我惭旷达人，梦寐眷乡曲。
十年仕楚越，政坐食不足。
人皆诧善奕，举世鲜识局。
陶翁有高躅，迷涂炳明烛。
於焉税吾驾，作息课昏旭。
寄衣曲
罗与之（宋代）

愁肠结欲断，边衣犹未成。
寒窗剪刀落，疑是剑环声。
湖上钓者
姚勉（宋代）

荷风湖面晓，垂钓柳阴中。
何日能蓑笠，扁舟此兴同。
月下笛 题羊辛楣同年《花溪渔笛图》
樊增祥（清代）

水软新罗，山明秀黛，旧垂纶处。青溪一舸，依约风帆隔前浦。

平波三尺桃花色，定载得、鸳鸯稳渡。更一枝黄笛，临风吹起，万重烟絮。

延伫。江关暮。甚冷落汀洲，旧盟鸥鹭。长安倦旅。漫抛花外烟屿。

待君宫锦归来日，好再把、渔蓑换取。倩舵尾、樵青闲倚，红亭按谱。
舟行观新月
张镃（宋代）

一痕如掐夕天涯，望转青林出没时。
不是山高爱藏月，月光犹嫩怯人窥。
题阎郎中溧水东皋园亭
陆游（宋代）

省中地禁清昼长，侍史深注熏笼香。
荣名挽公公不住，东皋归去栽花忙。
毵毵华发映朱绂，同舍半已排云翔。
正如少陵入严幕，本自不用尚书郎。
向令封侯佩金印，不然草诏直玉堂。
万锺会作梦幻过，三径空叹松菊荒。
乐天十年履道宅，赞皇一夕平泉庄。
公看富贵定何物，一笑乃复坐此妨。
东皋乐哉日成趣，簪花起舞当自强。
知公能容贱子狂，请赋式微之二章。
秋夜梦同先慈赋诗得天上桃花之句觉后因足之
王慧（清代）

太华峰头见上真，霞衣绰约是前身。海中若木何尝夜，天上桃花不计春。

瞬息去来原是幻，片时欢笑亦相亲。钟声已碎昆明劫，好向毗伽问后因。
书隐静寺壁
陈造（宋代）

篮舆初半涂，飞雨欲无路。
到山臂屈伸，赫日照窗户。
山灵太孤介，深厌俗尘污。
雨似难客来，晴似推客去。
书生林泉意，此癖端有素。
挽眉红尘中，正以五斗故。
堇堇三径资，渠须毕婚娶。
出既非得已，归亦奚早莫。
又四閒 其一
何梦桂（宋代）

世间万事不如山，老入山来得懒閒。岩日三竿才睡觉，不知山外有人寰。
登楼怀遵易
释智圆（宋代）

闲景杳无极，凭栏思若何。
鸟行沈远岳，秋色满沧波。
来信经年绝，新愁向晚多。
依依自吟望，旧约负烟萝。
送鹌鸭腊龚养正二首
陈造（宋代）

骚人茹粥耐支离，过眼风光不到诗。
乡味殷勤劝开肉，未妨新句解人颐。
次林庭植喜雨韵
李光（宋代）

一瓣黎沈彻九幽，随车甘雨散民忧。风声震海驱云出，雨点翻空捲地流。

午夜村墟无吠犬，夕阳坡陇有耕牛。欢谣不独闻田父，更向东陵觅故侯。
将为鄞江之游先寄正仲三首
舒岳祥（宋代）

天地悲歌里，江城战血余。
哀湍泻坏道，斜日照残书。
发秃因慵栉，园荒亦懒锄。
旧来双紫燕，随我到茅庐。
畴昔篇
骆宾王（唐代）

少年重英侠，弱岁贱衣冠。
既托寰中赏，方承膝下欢。
遨游灞水曲，风月洛城端。
且知无玉馔，谁肯逐金丸。
金丸玉馔盛繁华，自言轻侮季伦家。
五霸争驰千里马，三条竞骛七香车。
掩映飞轩乘落照，参差步障引朝霞。
池中旧水如悬镜，屋里新妆不让花。
意气风云倏如昨，岁月春秋屡回薄。
上苑频经柳絮飞，中园几见梅花落。
当时门客今何在，畴昔交朋已疏索。
莫教憔悴损容仪，会得高秋云雾廓。
淹留坐帝乡，无事积炎凉。
一朝披短褐，六载奉长廊。
赋文惭昔马，执戟叹前扬。
挥戈出武帐，荷笔入文昌。
文昌隐隐皇城里，由来奕奕多才子。
潘陆词锋骆驿飞，张曹翰苑纵横起。
卿相未曾识，王侯宁见拟。
垂钓甘成白首翁，负薪何处逢知己。
判将运命赋穷通，从来奇舛任西东。
不应永弃同刍狗，且复飘飖类转蓬。
容鬓年年异，春华岁岁同。
荣亲未尽礼，徇主欲申功。
脂车秣马辞乡国，萦辔西南使邛僰。
玉垒铜梁不易攀，地角天涯眇难测。
莺啭蝉吟有悲望，鸿来雁度无音息。
阳关积雾万里昏，剑阁连山千种色。
蜀路何悠悠，岷峰阻且修。
回肠随九折，迸泪连双流。
寒光千里暮，露气二江秋。
长途看束马，平水且沉牛。
华阳旧地标神制，石镜蛾眉真秀丽。
诸葛才雄已号龙，公孙跃马轻称帝。
五丁卓荦多奇力，四士英灵富文艺。
云气横开八阵形，桥形遥分七星势。
川平烟雾开，游戏锦城隈。
墉高龟望出，水净雁文回。
寻姝入酒肆，访客上琴台。
不识金貂重，偏惜玉山颓。
他乡冉冉消年月，帝里沈沈限城阙。
不见猿声助客啼，唯闻旅思将花发。
我家迢递关山里，关山迢递不可越。
故园梅柳尚馀春，来时勿使芳菲歇。
解鞅欲言归，执袂怆多违。
北梁俱握手，南浦共沾衣。
别情伤去盖，离念惜徂辉。
知音何所托，木落雁南飞。
回来望平陆，春来酒应熟。
相将菌阁卧青溪，且用藤杯泛黄菊。
十年不调为贫贱，百日屡迁随倚伏。
只为须求负郭田，使我再干州县禄。
百年郁郁少腾迁，万里遥遥入镜川。
涘江拂潮冲白日，淮海长波接远天。
丛竹凝朝露，孤山起暝烟。
赖有边城月，常伴客旌悬。
东南美箭称吴会，名都隐轸三江外。
涂山执玉应昌期，曲水开襟重文会。
仙镝流音鸣鹤岭，宝剑分辉落蛟濑。
未看白马对芦刍，且觉浮云似车盖。
江南节序多，文酒屡经过。
共踏春江曲，俱唱采菱歌。
舟移疑入镜，棹举若乘波。
风光无限极，归楫碍池荷。
眺听烟霞正流眄，即从王事归舻转。
芝田花月屡裴回，金谷佳期重游衍。
登高北望嗤梁叟，凭轼西征想潘掾。
峰开华岳耸疑莲，水激龙门急如箭。
人事谢光阴，俄遭霜露侵。
偷存七尺影，分没九泉深。
穷途行泣玉，愤路未藏金。
茹荼空有叹，怀橘独伤心。
年来岁去成销铄，怀抱心期渐寥落。
挂冠裂冕已辞荣，南亩东皋事耕凿。
宾阶客院常疏散，蓬径柴扉终寂寞。
自有林泉堪隐栖，何必山中事丘壑。
我住青门外，家临素浐滨。
遥瞻丹凤阙，斜望黑龙津。
荒衢通猎骑，穷巷抵樵轮。
时有桃源客，来访竹林人。
昨夜琴声奏悲调，旭旦含颦不成笑。
果乘骢马发嚣书，复道郎官禀纶诰。
冶长非罪曾缧绁，长孺然灰也经溺。
高门有阅不图封，峻笔无闻敛敷妙。
适离京兆谤，还从御史弹。
炎威资夏景，平曲况秋翰。
画地终难入，书空自不安。
吹毛未可待，摇尾且求餐。
丈夫坎壈多愁疾，契阔迍邅尽今日。
慎罚宁凭两造辞，严科直挂三章律。
邹衍衔悲系燕狱，李斯抱怨拘秦桎。
不应白发顿成丝，直为黄沙暗如漆。
紫禁终难叫，朱门不易排。
惊魂闻叶落，危魄逐轮埋。
霜威遥有厉，雪枉遂无阶。
含冤欲谁道，饮气独居怀。
忽闻驿使发关东，传道天波万里通。
涸鳞去辙还游海，幽禽释网便翔空。
舜泽尧曦方有极，谗言巧佞傥无穷。
谁能跼迹依三辅，会就商山访四翁。
世路
吴当（元代）

世路难如此，京华事若何。风云归草昧，日月傍干戈。

南土分争久，西秦王气多。累臣独洒泪，衰疾卧江沱。
弋阳遇赠舜卿翰检兼寄用修殿撰 其二
严嵩（明代）

两贤俱侍从，万里各风埃。鸟道青冥外，谁怜逐客来。

醉歌频击剑，愁望且登台。珠树同栖鹤，蓬山迟尔回。
为清渭滨作雪深室歌
释文珦（宋代）

积雪兮深深，万卉兮消沈，
梅独花兮之水阴。容斯静兮暗暗，
香斯清兮不淫。
经太华
卫光一（唐代）

太华五千寻，重岩合沓起。势飞白云外，影倒黄河里。

上有千莲叶，服之久不死。山高采难得，叹息徒仰止。
寄绢陈云泉
陆釴（明代）

白米新炊夜夜香，糟床应听雨琳琅。
只愁湿却陶公葛，为寄官家压酒囊。
友人余兄归小诗寄胡苇航
蒲寿宬（宋代）

别去又梅时，夷涂岂倦驰。
能存二顷事，宁畏十年迟。
耐冷心如铁。因吟鬓欲丝。
犹嫌夜来梦，不解说相思。
次黄园漕幕韵
萧立之（宋代）

花如堕珥草遗簪，次第东风转作南。巢鷇欲飞看八八，径香不断胜三三。

著亭屈折谁心计，隔竹推敲客手谈。安得身闲携斗酒，趁他姚魏战红酣。
呈王子蒙隐者
华岳（宋代）

国士还须为国忧，肯同儿女作身谋。
存无补世亡无异，生身惊身死身休。
秦鹿须还屠狗逐，楚猴犹为烂羊羞。
如今若论西都事，却与中唐风马牛。
次吕季克东堂九咏 其四 吟哦室
朱熹（宋代）

蒲团竹几睡瞢腾，客问君今几折肱。身世两忘无可答，起寻诗句绕阶行。
满江红
赵希迈（宋代）

三十年前，爱买剑、买书买画。凡几度、诗坛争敌，酒兵取霸。春色秋光如可买，钱慳也不曾论价。任粗豪、争肯放头低，诸公下。今老大，空嗟呀。思往事，还惊诧。是和非未说，此心先怕。万事全将飞雪看，一间且问苍天借。乐馀龄、泉石在膏肓，吾非诈。
赠廖融
王正己（唐代）

病起正当秋阁迥，酒醒迎对夜涛寒。

炉中药熟分僧饭，枕上琴闲借客弹。
都下病起呈王枢密一首
王阮（宋代）

不解彫虫赋逐贫，又无饶舌论钱神。
遭逢此鬼今番虐，零落吾生有限身。
旧学试温浑易忘，新书欲谨自难真。
时危壮士乃如此，为报堂堂有位人。
早蝉
白居易（唐代）

月出先照山，风生先动水。亦如早蝉声，先入闲人耳。

一闻愁意结，再听乡心起。渭上新蝉声，先听浑相似。

衡门有谁听，日暮槐花里。
享庙乐辞十八首 其二 高明登歌乐
佚名（隋代）

日卜惟吉，辰择其良。奕奕清庙，黼黻周张。大吕为角，应钟为羽。

路鼗阴竹，德歌昭舞。祀事孔明，百神允穆。神心乃顾，保兹介福。
句 其八
陆游（宋代）

是邦山水窟，领会得佳处。山回如可招，水集若来赴。

竹叶溯江船，春荠隔烟树。
寄朱九
吕南公（宋代）

北风吹寒声，切烈催岁暮。中岁楚人怨，愁绝不忍赋。

念子太学居，辛勤即谁愬。阴炉拥文火，败袄感陈絮。

无钱买酒醪，醒坐若酣酗。三年诂训艺，一月江淮路。

归梦识亲庭，都城非屺岵。干时无好命，费力效章句。

堆箱纂织辞，何以贸泉布。男儿营养意，汲汲水东注。

三釜若后时，万钟犹不顾。勉思豹变义，勿守株下兔。
喜同费君长官游
周敦颐（宋代）

寻山寻水侣尤难，爱利爱名心少闲。
此亦有君吾茂乐，不辞高远共跻攀。
鹧鸪天
辛弃疾（宋代）

困不成眠奈夜何。情知归未转愁多。暗将往事思量遍，谁把多情恼乱他。

些底事，误人哪。不成真个不思家。娇痴却妒香香睡，唤起醒松说梦些。
江中晚泊
方太古（明代）

风急水欲立，日暮山争深。
双席落洲渚，几家新柳阴。
重九
释可观（宋代）

胸中一寸灰已冷，头上千茎雪未消。老步只宜平地去，不知何事又登高。
颂古 其三十一
释道颜（宋代）

平生侍奉老师，全无些子气息。佛法妙性天机，一字教他不得。
恻恻吟 其三十五
彭日贞（明代）

人世相思见月怜，疏梧秋霁忆乔仙。游魂到处难周觅，三十三天离恨天。
残莺百啭歌同王员外耿拾遗吉中孚李端游慈恩各赋一物
司空曙（唐代）

残莺一何怨，百啭相寻续。始辨下将高，稍分长复促。

绵蛮巧状语，机节终如曲。野客赏应迟，幽僧闻讵足。

禅斋深树夏阴清，零落空馀三两声。金谷筝中传不似，

山阳笛里写难成。忆昨乱啼无远近，晴宫晓色偏相引。

送暖初随柳色来，辞芳暗逐花枝尽。歌残莺，歌残莺，

悠然万感生。谢脁羁怀方一听，何郎闲吟本多情。

乃知众鸟非俦比，暮噪晨鸣倦人耳。共爱奇音那可亲，

年年出谷待新春。此时断绝为君惜，明日玄蝉催发白。
满庭芳（寿刘参议七月二十日）
方岳（宋代）

秋入西郊，律调夷则，韩堂风露清凉。洞天昨夜，响动玉玎榼。朱户银镮放钥，长庚梦、应诞星郎。垂弧旦，蓂飞五荚，簪履共称觞。

未施经济手，暂参雄府，公论声扬。便好趁昌辰，入辅吾皇。况是中兴启运，正当宁、梦想循良。从兹去，万年佐主，福寿总无疆。
颂古四十四首
释师范（宋代）

种田博饮吃，饱卧长伸脚。
把将三界来，安向左边著。
引得龙牙老古锥，手裹把柄破木杓。
浔阳
范梈（元代）

露下天高滩月明，行人西指武昌城。扁舟未到心先到，卧听浔阳谯鼓声。
对客再次韵
陈造（宋代）

客来一笑同乡味，便粉秋菰刷藕泥。
糟泥子姜仍旧法，笼缄乾笋俨新题。
白鱼紫蟹空濡沫，窘兔惊麋想砀迷。
自揣臞儒合蔬粝，放麑终恐愧巴西。
郢州即事
张乔（唐代）

孤城临远水，千里见寒山。白雪无人唱，沧洲尽日闲。

鸟归残烧外，帆出断云间。此地秋风起，应随计吏还。
游郑邸山林 其三
吴鼒（清代）

惬意朝参懒，追欢势分忘。剧谈逢酒热，礼射称弓良。

坐可苔痕湿，行知菊信凉。无人讥落帽，坐上许清狂。
送叶生来省兄归钱塘 其一
王绂（明代）

急难曾诵鹡鸰诗，相见如何又别离。要把平安早归报，双亲闾巷立多时。
德洪汝中方卜书院盛称天真之奇并寄及之
王守仁（明代）

不踏天真路，依稀二十年。石门深竹径，苍峡泻云泉。

泮壁环胥海，龟畴见宋田。文明原有象，卜筑岂无缘？
玉漏迟　 初夏
刘基（明代）

海榴花似火，看看又见，麦秋时候。枝上鸣蜩，断续一庭金奏。

翠沼风漪未定，看叶底、明珠圆溜。苔径黝，虾须挂处，有人消瘦。

缅想那日欢娱，是鸿雁来初，芙蓉开后。蔓草青芜，但觉暗愁依旧。

欲把相思寄与，雾烟惨、不堪回首。凝望久，寒鸦自啼疏柳。
次韵李怀安赠何宪五绝 其二
王十朋（宋代）

伊洛横渠造道深，谁传衣钵见贞心。儒宗赖有金华子，后学宁忧不嗣音。
万松山房
弘历（清代）

万松春晓坐山房，雨后千峰濯翠光。因迥为高步入古，受宜得翠意延凉。

閒听倚巘涛翻鬣，极眺铺阡浪摆芒。讵事游山欣惬赏，为民额手庆宜旸。
偈倾一百六十九首
释智朋（宋代）

北郁单越，西瞿耶尼。
有利无利，不离行市。
题荷亭诗
张扩（宋代）

风漾绿漪连，新荷照水圆。清香来洞府，真色现神仙。

鹭影明如雪，龟巢小似钱。夜凉乘月看，人在玉壶天。
伤辽东战亡
李世民（唐代）

凿门初奉律，仗战始临戎。振鳞方跃浪，骋翼正凌风。

未展六奇术，先亏一篑功。防身岂乏智，殉命有馀忠。
拨棹歌 其二十九
德诚（唐代）

钩下俄逢赤水珠，光明圆彻等清虚。静即出，觅还无，不在骊龙不在鱼。
游洞霄宫
秘仲威（宋代）

洞霄之名天下闻，洞霄之职宰辅分。
闻名姓往未识面，寄禄于辅徒纷纷。
身到仙关不如我，九虎迎门开□锁。
六洞高人接笑谈，三泉隐客通香火。
风来万壑嘶松杉，水绕百折鸣嵌岩。
门前俗客自敛迹，不待立柱名隔凡。
群仙挽衣留我住，因一相逢忽相语。
双径秋风已扫尘，奚为后我同归去。
梁公子
李贺（唐代）

风彩出萧家，本是菖蒲花。南塘莲子熟，洗马走江沙。

御笺银沫冷，长簟凤窠斜。种柳营中暗，题书赐馆娃。
渡河作
张步瀛（清代）

官道征尘动，行囊健马驼。春风吹片席，晓日渡黄河。

勋业筹长策，关山付浩歌。抚怀悲壮志，短剑一摩挲。
念奴娇
朱敦儒（宋代）

别离情绪，奈一番好景，一番悲戚。燕语莺啼人乍远，还是他乡寒食。桃李无言，不堪攀折，总是风流客。东君也自，怪人冷淡踪迹。

花艳草草春工，酒随花意薄，疏狂何益。除却清风并皓月，脉脉此情谁识。料得文君，重帘不卷，且等间消息。不如归去，受他真个怜惜。
松根醉眠道士一幅 其一
徐渭（明代）

五斗刘伶不认家，头巾著处打昏鸦。松根白石且眠我，头上青天冯著他。
忆富川四首 其一
韦骧（宋代）

渴忆富川好，官居似隐潜。江山慰情淡，鱼稻养贫廉。

旅传无将送，狴牢绝滞淹。疏閒真自得，何恤远炎炎。
元旦书事 其二
王士元（宋代）

太华三峰迥，浑河九曲浮。祗今畿辅地，自古帝王州。

当路需才急，何人为国忧。堪嗟老仪叟，荏苒八旬秋。
雪意二首 其二
唐庚（宋代）

榆关书不至，雪又满平芜。指冷频呵玉，胸寒屡掩酥。

绿尝冬至酒，红拥夜深炉。塞上风沙恶，征衣到也无。
同日登青山偶作
吴芾（宋代）

公余不惮陟崔嵬，三到谢公池上来。
下视众山俱培塿，俯窥尘世尽氛埃。
松生清籁醒人耳，花褪残红堕酒杯。
喜与诸君同胜赏，莫辞一醉少徘徊。
漫塘晚望
刘宰（宋代）

霁色催云作晚霞，小桥却立岸鸟纱。
雨馀菱芡新抽叶，秋早菰蒲未著花。
灯影微茫行客艇，钟声缥缈梵王家。
沉吟索句输公等，我欲临流理钓槎。
题真定店壁
胡延（清代）

喜唱高梁出塞歌，忽随南雁渡滹沱。四山落日连恒岳，万井空城吊尉佗。

饮马雄心新鬓发，飞龙残梦旧关河。鼓行背水皆陈迹，取次登临古意多。
春闺怨三首 其二
周行己（宋代）

深院无人帘幕垂，漫裁白纻作春衣。停针忽忆当年事，羞见梁间燕子飞。
次韵似之运使奉呈左经臣兄二首 其二
许景衡（宋代）

酒胆他年大，诗名近世无。山林多避寇，里巷笑为儒。

老去慵开眼，秋来欲染须。凉风千万里，的的为南图。
句
潘阆（宋代）

归来遍检登科记，未见连年放弟兄。
送饶子珍归安徽
柯蘅（清代）

春草绿汀洲，长卿正倦游。落花二三月，归客一孤舟。

别路梅仙岭，乡心谢眺楼。石凫山下月，夜夜照离愁。
生查子
王千秋（宋代）

花飞锦绣香，茗碾枪旗嫩。是处绿连云，又摘斑斑杏。

愁来苦酒肠，老去闲花阵。燕子不知人，尚说行云信。
题金陵杂兴诗后 其五
李琏（宋代）

南门点检旧行踪，最苦人人认得侬。羞涩面皮无处著，横拖山屐过青松。
孙不愚引开元故事请为移春槛因而赠答
黄庭坚（宋代）

南陌东城处处春，不须移槛损天真。
鬓毛欲白休辞饮，风雨无端只误人。
鸟语提壶元自好，酒狂惊俗未应嗔。
稍寻绿树为诗社，更藉残红作醉茵。
部落曲
高适（唐代）

蕃军傍塞游，代马喷风秋。老将垂金甲，阏支著锦裘。

雕戈蒙豹尾，红旆插狼头。日暮天山下，鸣笳汉使愁。
和圣俞饮廷老家晚又饮原甫家
韩维（宋代）

人生天地间，常为外物驱。
自非无心者，不能忘所趋。
所趋既若一，莫如饮酒娱。
饮酒既复醉，万事皆分铢。
醉心兀无思，安问贤与愚。
醉目浩无睹，安识嫱与嫫。
是非两弃绝，幸免祸患俱。
况吾二三友，襟抱达者徒。
所营既同方，所处又比闾。
惟吾廷老生，宛在城北隅。
北隅虽云远，跨马亦须臾。
季冬阴气凝。风力利石砮。
从今雪花落，径往不待呼。
李长者庙
郑岳（明代）

风日佳晴每作期，扁舟与客泛南陂。望洋却念挥金日，符谶曾闻插竹时。

泽国桑麻成乐土，岁时俎豆重新祠。苍茫烟水前村暮，倚杖溪头读旧碑。
致爽轩四首 其一
米芾（宋代）

西北瞻云异，东南走贡珍。川华开日月，林岭暗松筠。
送范守仲冶二首
刘克庄（宋代）

放逐谙时态，惟侯意味长。
醴为狂客设，羹许老人尝。
南国留棠舍，西郊闭草堂。
临岐先作恶，未可倚刚肠。
柳下僯子卿娶
宋兆礿（明代）

柳下坐怀事，道学喜传说。人以穷来归，因之试淄涅。

是乃桑中为，谁云柳下屑。然则复何奇，不恭其一辙。

子卿偕胡妇，千秋辨污蔑。十九年泽中，人情宁消灭。

古今至节人，一皆情所结。情至风值萍，曾何伤汉节。

胡妇若累卿，胡羊亦卿孽。汉旄落寒沙，胡霜焉可啮。

然则复何妨，柳下谁优劣。
狐岐途中即目漫成兼呈同游诸公
茹纶常（清代）

得闲复佳招，翛然发幽兴。软尘背郭门，轻策向山径。

落絮尚濛濛，感兹春景剩。石桐数里间，青冥递相映。

兼之众籁清，一洗人世听。飞流更超越，转觉心与竞。

望古溯及岐，四载涉寥夐。水注暨山经，千秋可互证。

何必修禊游，乃擅觞咏胜。日午卓松阴，风和恬鸟性。

因思胜水源，澄绿定如镜。遐赏契烟霞，险韵谐竞病。

粮秕前簸飏，怡悦此持赠。还期白云吟，报遗及不佞。
续长恨歌
范成大（宋代）

闻道蓬壶重见时，瘦来全不耐风吹。
无端郤作尘间念，已被仙官圣得知。
登景德寺塔
刘才邵（宋代）

耽耽梵释宫，凭高创灵址。中有窣堵波，排突青冥里。

梯磴眩回转，蟠屈龙蛇尾。飞步出紫氛，眼界净如洗。

望极天南端，沓若孤烟起。何当结蜃楼，亭亭聊对峙。

云生空山顶，飞过朱阑底。凭栏瞰重城，楼堞杂云水。

市人何憧憧，闹若穿垤蚁。壮观自何年，五季运初圮。

干戈暗淮海，裒敛到骨髓。谁知黑云都，金帛浩填委。

聊复推其馀，办此咄嗟尔。因知破悭法，骁悍亦风靡。

百年能几时，两曜无停晷。吊古悲陵谷，山荒树如荠。

双江虽依旧，去浪何曾止。从来旷达士，遐想尘外轨。

安得凌风翰，一举九万里。
陪方厓士玄自桃溪看山至西冈
周砥（元代）

冉冉岁云暮，凄凄霜露繁。良游岂易得，贱子亦攀援。

流飙吹我衣，植杖登高原。平郊罗远岫，鸒斯鸣荒园。

路迥苍桧立，岩高白云屯。寒日无留光，落叶辞本根。

万化倏荣悴，一息异朝昏。逝者已如斯，人生岂恒存。

人生会有尽，亲友义在敦。营营谅何为，拨弃不复言。
求约
丘葵（宋代）

求约未能休厌繁，每於得处自难言。
书曾过眼平心看，道不依形触目存。
木本草根如有见，山巅水际尽逢源。
可怜日月惟空过，休听钟声送黄昏。
梦中歌 其五 为绿衣少年歌
张生妻（唐代）

萤火穿白杨，悲风入荒草。疑是梦中游，愁迷故园道。
邑令招讲上元故事与簿尉同赋二首 其一
程公许（宋代）

星弁荧煌鼎足三，河阳春意十分添。和衷总是清时瑞，令节应须乐事兼。

山径晚陪琼玉佩，讼堂夜醉水晶帘。羽书撤警年方熟，剩折梅花插帽檐。
题清晖楼二首
留硕（宋代）

万古龙涛山水窟，何人携向岭边州。
朝来蜃气连城白，幻作恩平第一楼。
吕善化秩满而归两诗赠行 其二
张栻（宋代）

伯氏相从旧，归来意若何。从渠笑方拙，还我自吟哦。

圣有诗书在，人多岁月过。德门好兄弟，夜雨细研磨。
和王詹叔寄彭年四首
韩维（宋代）

层楼飞观压溪流，缥缈当从海上求。
病间体轻尘虑静，好追仙子御风游。
和钱塘周寺丞游南山
苏颂（宋代）

两寺临湖共一山，名传四五百年间。
台前康乐翻千叶，井上仙年炼九还。
挂壁空存游客咏，掩关都属野僧间。
欣同僚友寻幽趣，岩石云萝永日攀。
善权寺龙眼亭
吴正志（明代）

山深入寺僻，得亭始得路。夹道护苍松，行行欲回顾。
凭栏人 其一 陌上
吴绮（清代）

陌上花开烟景稠，折得花枝红在手。将花却自羞。

惹东风，吹不休。
妙寂院访梅
陈宓（宋代）

山寒尽日少人知，调鼎风流却在兹。
但得此君为益友，不嫌青女妒妍姿。
应愁我辈来何晚，岂共春风别有私。
不忍折枝飞减玉，留看小雨弄黄时。
满江红·忆昔秦时
葛长庚（宋代）

忆昔秦时，中秋日、武夷九曲。烟寂寂、斜阳数尺，寒鸦枯木。三十六峰凝晓翠，一溪流水生秋绿。正满林、桂子散天香，飞金粟。神仙客，金丹熟。玉诏下，云生足。岩头新换骨，尚粘红肉。夜半月华明似昼，玉皇降辇铺淆餗。笑曾孙、回首幔亭前，空松竹。